Last saved by: MFSR

Príloha č. 2
ZMLUVA O FINANCOVANÍ
[***] 2008

medzi

Ministerstvom [		] Slovenskej republiky
konajúcom v mene Slovenskej republiky 

a

Európskym investičným fondom

OBSAH
Článok	Strana
1.	Definície a výklad
2.	Účel zmluvy
3.	Vyplatenie grantov EIF
4.	Vloženie grantov do SPV
5.	Činnosť holdingového fondu
6.	Investičná stratégia
7.	Iné záväzky strán
8.	Zodpovednosť
9.	Dátum účinnosti; Ukončenie
10.	Rozhodné právo; Riešenie sporov
11.	Záverečné ustanovenia
Príloha	
1.	Zadanie a Obchodný plán
2.	Princípy výberu Finančných  sprostredkovateľov; Podmienky Operačných zmlúv
3.	Monitorovanie
4.	Podávanie správ
5.	Audit
6.	Investičná stratégia
Podpisy

	TÁTO ZMLUVA O FINANCOVANÍ (Zmluva) bola uzavretá dňa [*],
	MEDZI: 
(1)	Ministerstvo [	] Slovenskej republiky, konajúce v mene Slovenskej republiky, [adresa], (ďalej ako Riadiaci orgán)
	a
(2)	Európsky investičný fond, 96, boulevard Konrad Adenauer, L-2968, Luxemburg, LUXEMBURSKO (ďalej ako EIF)
	v nasledovnom znení:
	PREAMBULA
(A)	Nariadením 1080 boli preformulované zásady a stratégie, ktorými sa riadi Európsky fond regionálneho rozvoja (ďalej ako ERDF) .
(B)	Nariadením 1083 boli prijaté všeobecné ustanovenia, ktoré sa okrem iného týkajú financovania a využívania ERDF, Kohézneho fondu (ďalej ako CF) a Európskeho sociálneho fondu (ďalej ako ESF).
(C)	Komisia Európskych spoločenstiev (ďalej ako Komisia) a EIF ako jeden z nástrojov na použitie prostriedkov vyplácaných z Fondov (tak ako sú definované v Nariadení 1083) spoločne vyvinuli iniciatívu "Spoločné európske prostriedky pre malé až stredné podniky (Joint European Resources for Micro to Medium Enterprises)" (ďalej ako JEREMIE alebo Iniciatíva JEREMIE) za účelom financovania výdavkov vo vzťahu k operáciám obsahujúcim príspevky na podporu nástrojov finančného inžinierstva, akými sú napr. fondy rizikového kapitálu, záručné fondy a pôžičkové fondy, pre podniky, predovšetkým malé a stredne veľké podniky, pričom všetky prostriedky, ktoré sa vyplatia a použijú počas implementácie JEREMIE, sa musia poskytnúť a použiť v súlade s článkom 44 Nariadenia 1083 a Implementačným nariadením.  
(D)	Po podpise Memoranda o porozumení a po následnom predložení operačného technického posudku, hodnotiaca štúdia pripravená EIF v auguste 2007 (ďalej ako GAP Analýza) identifikovala hlavné medzery medzi potenciálnym dopytom a existujúcou ponukou hlavných finančných nástrojov napomáhajúcich prístup SME na Slovensku k financiám, ktoré obmedzujú ich vznik a rozvoj.       
(E)	Vláda Slovenskej republiky svojim uznesením č. 832 zo dňa 8. októbra 2006 schválila návrh Národného strategického referenčného rámca Slovenskej republiky, okrem iného vrátane Operačných programov. Dňa 17. augusta 2007 Komisia schválila Národný strategický referenčný rámec na obdobie 2007 – 2013 predložený Slovenskou republikou. V Operačnom programe [  ] spravovanom Ministerstvom bolo vyčlenených [   ] EUR ako príspevok pre Iniciatívu JEREMIE.     
(F)	Dňa [ ] Slovenská republika a EIF spolu uzatvorili Rámcovú zmluvu (ďalej ako Rámcová zmluva), v ktorej sa dohodli, že JEREMIE bude implementovaná v Slovenskej republike prostredníctvom štruktúry holdingového fondu podľa článku 44 Nariadenia 1083 a Implementačného nariadenia. Štruktúra holdingového fondu bude pozostávať zo spoločnosti zriadenej na osobitný účel (ďalej SPV), kontrolovanej Slovenskou záručnou a rozvojovou bankou, a.s. (ďalej SZRB), do ktorej EIF na základe osobitných zmlúv o financovaní uzatvorenými s jednotlivými Riadiacimi orgánmi vloží Príspevky pre JEREMIE, konajúc ako komisionár v mene Slovenskej republiky. EIF bude spoločníkom v SPV. V rámci SPV bude EIF vykonávať Činnosť holdingového fondu, ako je uvedené v Rámcovej zmluve, Zmluvách o financovaní a v Zmluve o holdingovom fonde.      
(G)	SPV bola zapísaná v Obchodnom registri pod názvom "[    ]" dňa [dátum].
(H)	Prostredníctvom [uveďte podrobnosti o príslušnom právnom akte] [vláda Slovenskej republiky] schválila podmienky príslušného OP, podľa ktorého je Riadiaci orgán oprávnený získať refundáciu výdavkov od [ERDF/ESF].
(I)	Strany berú na vedomie, že JEREMIE je nová iniciatíva  spustená Komisiou a spoločne vyvinutá Slovenskou republikou a EIF pre územie Slovenska. Preto, berúc do úvahy skorý stav novej inštitucionálnej infraštruktúry na využitie Štrukturálnych fondov EÚ a implementáciu JEREMIE v Slovenskej republike, Strany deklarujú svoju pripravenosť zvážiť účinok tejto Zmluvy, vrátane jej súladu s akýmikoľvek aplikovateľnými právnymi predpismi a normami Spoločenstva a na základe potreby ju zmeniť. Riadiaci orgán berie na vedomie svoju výlučnú zodpovednosť za súlad Štruktúry holdingového fondu JEREMIE s požiadavkami štátnej pomoci a verejného obstarávania.     
(J)	Účelom tejto zmluvy je vytvoriť právny základ na prevod peňažných prostriedkov z Operačného programu spravovaného Riadiacim orgánom na EIF a zadefinovať podmienky, podľa ktorých EIF vloží takéto prostriedky do základného imania SPV, konajúc ako komisionár vo vlastnom mene ale na účet Slovenskej republiky v súlade s princípmi stanovenými v Rámcovej zmluve.   
(K)	Podpísanie tejto Zmluvy Ministrom [*] v mene Slovenskej republiky bolo oprávnené [uznesením vlády Slovenskej republiky č. [*] z [dátum] 2008] 
	STRANY SA DOHODLI nasledovne:
1.	Definície a výklad
1.1	V tejto Zmluve nasledujúce definované pojmy majú nasledujúci význam, pokiaľ kontext nevyžaduje inak:
	Zmluva znamená túto Zmluvu a Prílohy, v znení ich neskorších zmien;
	Výročná správa o postupe má význam stanovený v Prílohe 4;
	Príloha znamená prílohu k tejto Zmluve, ktorá tvorí jej neoddeliteľnú súčasť;
	Orgán auditu znamená orgán verejnej moci poverený Slovenskou republikou vykonávaním auditov príslušných Operačných programov v súlade s článkom 62 Nariadenia 1083;
	Článok znamená článok v tejto Zmluve;
	Zákon o rozpočtových pravidlách znamená zákon č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov;
	Pracovný deň znamená deň kedy je otvorená kancelária EIF v Luxemburgu a kedy sú vo všeobecnosti otvorené banky v Bratislave, Luxemburgu a Bruseli;
	Obchodný plán znamená každý obchodný plán predložený vo vzťahu k Operácii Finančným sprostredkovateľom v súlade s podmienkami uvedenými v Prílohe 1; 
	Obchodný zákonník znamená zákon č. 513/1991 Zb., Obchodný zákonník, v znení neskorších predpisov;
	Komisia znamená Komisiu Európskych Spoločenstiev;
	Štrukturálne fondy EÚ znamená Európsky fond regionálneho rozvoja a Európsky sociálny fond tak, ako sú definované v Nariadení 1083, a iné fondy, na ktorých sa Strany dohodnú v súlade s platným právom EÚ;  
	Predpisy EÚ o štrukturálnych fondoch znamená Nariadenie 1080, Nariadenie 1081, Nariadenie 1083 a Implementačné nariadenie, ako aj ostatné právne predpisy EÚ platné pre Štrukturálne fondy EÚ;   
	Nástroj finančného inžinierstva znamená všetky nástroje uvedené v článku 44 Nariadenia 1083;
	Finančný sprostredkovateľ znamená Nástroj finančného inžinierstva (aby sa však vyhlo pochybnostiam, nie EIF), orgán alebo firmu, verejnú alebo súkromnú, ktorá je zodpovedná za implementáciu Operácií;
	Návrh operácie znamená dokument pripravený a predložený zo strany EIF, ktorý nasleduje po všetkých náležitých analýzach Finančného sprostredkovateľa a jeho Obchodného plánu, v ktorom EIF určí a determinuje návrh financovania z Holdingového fondu JEREMIE;
	Rámcová zmluva má význam daný v časti (F) Preambuly;   
	GAP Analýza má význam daný v časti (D) Preambuly; 
	Grant znamená Úvodný grant a akékoľvek ďalšie prostriedky prevedené na EIF z Operačného programu podľa tejto Zmluvy;
	Činnosť holdingového fondu má význam daný v článku 5.1;
	Náklady holdingového fondu znamená oprávnené náklady na riadenie vynaložené zo strany EIF a SPV, ktoré podliehajú stropu uvedenému v článku 43(4) Implementačného nariadenia, pričom uvedený strop bude alokovaný medzi EIF a SPV podľa Zmluvy o holdingovom fonde;
	Implementačné pravidlá  znamená článok 44 Nariadenia 1083 a články 43 a 44 Implementačného nariadenia;
	Implementačné nariadenie znamená Nariadenie Komisie (ES) č. 1828/2006 z 8. decembra 2006, ktoré stanovuje vykonávacie pravidlá Nariadenia 1083 a Nariadenia 1080;
	Úvodné náklady má význam daný v článku 5.5;
	Úvodný grant znamená súhrnné prostriedky vo výške [*] EUR, ktoré majú byť prevedené Riadiacim orgánom  na Tranzičný účet JEREMIE v súlade s touto Zmluvou, plus prijaté úroky; 
	Sprostredkovateľský orgán má význam daný v článku 2 ods. 6 Nariadenia 1083;
	Investičná rada má význam daný v Rámcovej zmluve;
	Investičná stratégia má význam daný v Rámcovej zmluve;
	JEREMIE a Iniciatíva JEREMIE má význam uvedený v časti (C) Preambuly;
	Príspevky pre JEREMIE znamená prostriedky poskytnuté zo Štrukturálnych fondov EÚ do príslušného Operačného programu a Národné spolufinancovanie, ktoré boli vyčlenené ako prostriedky, ktoré majú byť použité na podporu implementácie Iniciatívy JEREMIE v Slovenskej republike v programovom období EÚ 2007-2013;   
	Tranzičný účet JEREMIE znamená úročený oddelený bankový účet, vzťahujúci sa na implementáciu JEREMIE, spravovaný EIF v súlade s článkom 4.1 za účelom umožnenia prevodu Grantov na SPV;
	Holdingový fond JEREMIE znamená samostatný blok aktív a práv vytvorený v rámci SPV z prostriedkov Grantov vložených do základného imania SPV, ktorý má v mene SPV spravovať a/alebo investovať EIF v súlade so zásadami ustanovenými v Rámcovej zmluve, Dohode spoločníkov a v Zmluve o holdingovom fonde;  
	Riadiaci orgán znamená orgán verejnej moci poverený Slovenskou republikou riadením príslušného Operačného programu v súlade s článkom 59 Nariadenia 1083. Riadiaci orgán môže konať aj prostredníctvom Sprostredkovateľského orgánu, pokiaľ je to relevantné;  
	Ministerstvo financií alebo MF SR znamená Ministerstvo financií Slovenskej republiky;
	Monitorovací výbor znamená výbor v zložení, s úlohami a s právomocami, ktoré sú uvedené v článku 63 a nasl. Nariadenia 1083, zriadený Slovenskou republikou v súvislosti s príslušným Operačným programom;  
	Národné spolufinancovanie znamená prostriedky poskytnuté zo štátneho rozpočtu Slovenskej republiky na spolufinancovanie k prostriedkom ERDF;
	Národný strategický referenčný rámec znamená odkaz na dokument Slovenskej republiky na prípravu a programovanie Štrukturálnych fondov a Kohézneho fondu EÚ, ako sa na neho odkazuje v časti (E) Preambuly;
	Operácie majú význam daný v článku 5.1(c);
	Operačné zmluvy znamená jednotlivé zmluvy uzavreté EIF v mene SPV s Finančnými sprostredkovateľmi pre jednotlivé Operácie;
	Operačný program alebo OP znamená operačný program [vložte meno], časť ktorého má byť prevedená na EIF za účelom podpory Iniciatívy JEREMIE v súlade s touto Zmluvou; 
	Obchodný podiel znamená  obchodný podiel EIF v SPV, vrátane podielu EIF na zisku a na likvidačnom zostatku SPV;
	Strany znamená Slovenskú republiku a EIF;
	Programový manuál znamená dokument na národnej úrovni vypracovaný príslušným Riadiacim orgánom pre každý Operačný program a obsahujúci podrobný popis jednotlivých opatrení a doručený EIF zo strany každého Riadiaceho orgánu;
	Nariadenie 1080 znamená Nariadenie Európskeho parlamentu a Rady (ES) č. 1080/2006 z 5. júla 2006 o Európskom fonde regionálneho rozvoja, a ktorým sa zrušuje nariadenie (ES) č. 1783/1999;
	Nariadenie 1081 znamená Nariadenie Európskeho parlamentu a Rady (ES) č. 1081/2006 z 5. júla 2006 o Európskom sociálnom fonde, ktorým sa zrušuje nariadenie (ES) č. 1784/1999;
	Nariadenie 1083 znamená Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999;
	Polročná správa o postupe má význam daný v Prílohe 4;
	Malý a stredný podnik alebo SME znamená, malé a stredné podniky v súlade s ich definíciou v odporúčaní Komisie č. 2003/361/ES, v platnom znení;  
	Bankový účet SPV znamená účet SPV vedený v Štátnej pokladnici založený na účely Holdingového fondu JEREMIE;
	SZRB má význam daný v časti (F) Preambuly.
1.2	S výnimkou článku 1.1 a kde kontext vyžaduje inak:
(a)	pojmy uvedené s veľkým začiatočným písmenom a pojmy definované v Rámcovej zmluve, Nariadení 1083 a v Implementačnom nariadení majú taký istý význam keď sú použité tu;
(b)	pojmy uvedené s veľkým začiatočným písmenom a pojmy definované v Preambule majú ten istý význam v celej tejto Zmluve.
(c)	slová uvedené:
(i)	iba v jednotnom čísle zahŕňajú aj množné číslo a naopak;
(ii)	v jednom rode zahŕňajú aj iný rod;
(iii)	iba ako osoby zahŕňa firmy a spoločnosti a naopak; 
(d)	akékoľvek ustanovenie primárnej alebo odvodenej legislatívy sa považuje za to, že odkazuje aj na akúkoľvek jej zmenu; 
(e)	nadpisy nemajú význam pri výklade tejto Zmluvy; a 
(f)	Prílohy tvoria neoddeliteľnú súčasť tejto Zmluvy a sú podľa toho aj účinné.
2.	Účel zmluvy  
2.1	Strany uzatvárajú túto Zmluvu za účelom:  
(a)	implementovania ustanovení Rámcovej zmluvy;
(b)	prevodu prostriedkov, ktoré sú predmetom Grantu, z Operačného programu spravovaného Riadiacim orgánom na EIF v súlade s princípmi holdingového fondu stanovenými v Rámcovej zmluve;
(c)	určenia povinností EIF ohľadom ďalšieho použitia Grantov, najmä ich vkladu do základného imania SPV;
(d)	zabezpečenia, aby výnosy a/alebo konečný ekonomický výsledok ďalšieho použitia Grantov patril Slovenskej republike, za účelom čoho bude EIF v zmysle tejto Zmluvy konať ako komisionár vo svojom mene, ale na účet Slovenskej republiky;
(e)	dosiahnutia súladu Iniciatívy JEREMIE s Nariadením 1083, Implementačným nariadením a Zákonom o rozpočtových pravidlách. 
2.2	V súlade s účelom Zmluvy, Riadiaci orgán týmto ustanovuje EIF za komisionára Slovenskej republiky, aby konal s náležitou odbornou starostlivosťou v svojom vlastnom mene a na účet Slovenskej republiky vo vzťahu ku Grantom a EIF týmto prijíma takéto ustanovenie za podmienok tejto Zmluvy.
2.3	Strany súhlasili, že EIF nemá nárok na žiadnu odmenu od Riadiaceho orgánu za činnosť podľa tejto Zmluvy. Táto zmluva nezakladá žiadny nárok EIF na peňažné plnenie voči Riadiacemu orgánu. Strany sa osobitne dohodli vylúčiť aplikáciu § 587 Obchodného zákonníka na túto Zmluvu. Tento článok sa nedotýka práva EIF na náhradu Nákladov holdingového fondu na základe Zmluvy o holdingovom fonde.       
3.	Vyplatenie grantov EIF 
3.1	Riadiaci orgán týmto súhlasí previesť Úvodný grant, t.j. [***] EUR, v prospech EIF. Plná výška Úvodného grantu bude prevedená na Tranzičný účet JEREMIE v najkratšom technicky možnom čase, v každom prípade však do 60 dní od dátumu podpisu tejto Zmluvy.   
3.2	Riadiaci orgán sa môže rozhodnúť previesť ďalšie Granty nad rozsah úvodnej súhrnnej sumy uvedenej v článku 3.1 vyššie, v súlade s podmienkami Operačného programu. Akýkoľvek ďalší Grant bude uhradený do [*] dní od dátumu podpisu vedľajšieho protokolu k tejto Zmluve.   
4.	Vloženie grantov do SPV
4.1	Tranzičný účet JEREMIE bude spravovaný a použitý výlučne na účely stanovené v tejto Zmluve. EIF berie na vedomie, že prostriedky, ktoré neboli vložené do Iniciatívy JEREMIE prostredníctvom Grantu nebudú v žiadnom čase vložené alebo držané na Tranzičnom účte JEREMIE a že Tranzičný účet JEREMIE zostane vždy nezaťažený a bez akýchkoľvek práv tretích osôb. Tranzičný účet JEREMIE musí byť vždy a v každom ohľade používaný, viazaný a musí sa s ním nakladať oddelene od iných zdrojov EIF a môže byť použitý výlučne na plnenie činností v súlade s touto Zmluvou.          
4.2	Bez zbytočného odkladu po pripísaní prostriedkov Grantu na Tranzičný účet JEREMIE, EIF urobí všetky kroky a úkony, ktoré môžu byť vyžadované na: 
(a)	vloženie týchto prostriedkov do základného imania SPV v súlade s princípmi stanovenými v Rámcovej zmluve a Dohode spoločníkov; a
(b)	prevedenie takýchto prostriedkov na Bankový účet SPV.
4.3	Riadiaci orgán týmto berie na vedomie a súhlasí, že použitím prostriedkov Grantu na zvýšenie základného imania SPV vlastníctvo k nim prejde na SPV ako protihodnota za zvýšenie nominálnej hodnoty Obchodného podielu. V súlade s podmienkami Rámcovej zmluvy a Dohody spoločníkov, bude Obchodný podiel držaný v mene EIF, ale na účet Slovenskej republiky (zastúpenej Ministerstvom financií). S Obchodným podielom bude spojené právo na podiel na zisku a na likvidačnom zostatku SPV pomerne k jeho splatenej hodnote. S Obchodným podielom budú spojené obmedzené hlasovacie práva v SPV, ako je špecifikované v Rámcovej zmluve.         
4.4	Riadiaci orgán berie na vedomie a súhlasí, že Obchodný podiel bude predstavovať jediné právo a majetkovú hodnotu nadobudnutú EIF na účet Slovenskej republiky, ako výsledok jeho aktivít v zmysle tejto Zmluvy. Riadiaci orgán berie na vedomie a potvrdzuje, že EIF bude dostávať granty a vykonávať aktivity podobné tým, ktoré boli popísané v tejto Zmluve, v zmysle osobitných Zmlúv o financovaní uzavretých s inými riadiacimi orgánmi. Nominálna hodnota Obchodného podielu bude preto predstavovať súhrnnú výšku všetkých grantov, ktoré dostal EIF od všetkých riadiacich orgánov v zmysle individuálnych Zmlúv o financovaní.       
4.5	Riadiaci orgán berie na vedomie a EIF potvrdzuje, že bude držať Obchodný podiel vždy vo vlastnom mene, ale na účet Slovenskej republiky (zastúpenej Ministerstvom financií) a nie na účet jednotlivého riadiaceho orgánu. Po uplynutí alebo ukončení Rámcovej zmluvy, EIF prevedie bezodplatne Obchodný podiel na Slovenskú republiku (zastúpenú Ministerstvom financií) alebo na subjekt ňou ovládaný v súlade s ustanoveniami Rámcovej zmluvy.     
5.	Činnosť holdingového fondu
5.1	Na zabezpečenie splnenia cieľov Iniciatívy JEREMIE sa EIF vo svojej pôsobnosti spoločníka SPV a zmluvnej strany Zmluvy o holdingovom fonde zaväzuje vykonávať v mene SPV nasledovnú činnosť v súlade s podmienkami Operačného programu [vložte meno] (ďalej ako Činnosť holdingového fondu), ako je podrobnejšie stanovené v Zmluve o holdingovom fonde a na základe Rámcovej zmluvy, Investičnej stratégie a Zakladateľskej dokumentácie:  
(a)	Príprava a pravidelné prehodnocovanie Investičnej stratégie, ktorá obsahuje zásady investičnej stratégie a plánovania pre Holdingový fond JEREMIE a vykonávanie v nej uvedenej stratégie, vrátane návrhov na realokácie a pravidelné prehodnotenie potreby realokácie zdrojov medzi jednotlivými nástrojmi minimálne raz ročne;  
(b)	Príprava Zadaní v súlade s Prílohou 1, výber a prípadné prehodnotenie Obchodných plánov, príprava Návrhov operácie a predloženie príslušných návrhov a žiadostí o posúdenie a pripomienky Investičnej rade; 
(c)	Zistenie, ohodnotenie a výber vhodných Finančných sprostredkovateľov (prostredníctvom výziev na vyjadrenie záujmu alebo iných vhodných nástrojov, ktoré použije SPV), ktorí budú oprávnení získať finančné investície a pôžičky alebo záruky od Holdingového fondu JEREMIE za účelom implementácie stratégií pre implementáciu JEREMIE definovaných v Investičnej stratégii (ďalej ako Operácie) v súlade so zásadami uvedenými v Prílohe 2 tejto zmluvy;
(d)	Dojednávanie komerčných podmienok Operácií a uzatváranie Operačných zmlúv v mene SPV na základe plnomocenstva vrátane monitorovania súladu s Operačnými zmluvami a prijímania opatrení, ak je to potrebné, vrátane povinnosti iniciovať a viesť nevyhnutné právne kroky pred príslušnými orgánmi, ak to bude potrebné, v súlade s príslušnou Operačnou zmluvou, vrátane (nie však výlučne) prípadov, kedy by mal Riadiaci orgán povinnosť uskutočniť finančné korekcie podľa článku 98 až 101 Nariadenia 1083 ako výsledok nezrovnalostí počas implementácie Iniciatívy JEREMIE;  
(e)	Riadenie portfólia príspevkov z Holdingového fondu JEREMIE do Operácií, vrátane činností monitorovania a podávania správ uvedených ako Príloha 3 a Príloha 4 tejto Zmluvy  a vykonávanie monitorovacích a rozhodovacích práv udelených SPV Operačnými zmluvami, vrátane definovania a vykonávania vhodných politík ukončenia účasti na jednotlivých Operáciách;    
(f)	Podávanie správ Investičnej rade, Riadiacemu orgánu a Ministerstvu financií o vývoji Holdingového fondu JEREMIE v súlade s Rámcovou zmluvou a Zmluvou o holdingovom fonde;  
(g)	Poskytovanie primeranej pomoci pri zhromažďovaní príslušných informácií nevyhnutných na to, aby Riadiaci orgán mohol dodržať platné pravidlá EÚ o štátnej pomoci, s vylúčením celkového monitorovania a prehodnocovania dodržiavania pravidiel EÚ o štátnej pomoci, za ktoré bude zodpovedný iba Riadiaci orgán. Riadiaci orgán písomne oznámi EIF typ informácií, ktoré vyžaduje pre účely predchádzajúcej vety;  
(h)	Vykonávanie funkcie ústredného kontaktného bodu pre personál Komisie, predovšetkým vo veci súladu Investičnej stratégie a jednotlivých Operácií s cieľmi JEREMIE, čím však nie je dotknutá výlučná zodpovednosť Slovenskej republiky za súlad Štruktúry holdingového fondu JEREMIE s požiadavkami štátnej pomoci a verejného obstarávania;  
(i)	Zabezpečovanie dodržiavania požiadaviek na audit uvedených ako Príloha 5 tejto Zmluvy zo strany SPV a Finančných sprostredkovateľov; 
(j)	Poradenstvo v oblasti štruktúrovania, správy a riadení podniku a odporúčanej praxe pre vybrané Nástroje finančného inžinierstva; 
(k)	Tam, kde to bude možné, optimalizovanie Iniciatívy JEREMIE poskytnutím ďalších prostriedkov.  
5.2	Rozsah a štandard vykonávania Činnosti holdingového fondu bude určený s úmyslom dosiahnuť súlad s rámcom ustanoveným Predpismi EÚ o štrukturálnych fondoch a Implementačnými predpismi a podmienkami Investičnej stratégie. Pre vylúčenie pochybností Strany uvádzajú, že plnenie akýchkoľvek povinností Riadiaceho orgánu voči Komisii v zmysle Predpisov EÚ o štrukturálnych fondoch zostáva výlučnou zodpovednosťou Riadiaceho orgánu.         
5.3	Strany potvrdzujú, že ako náhradu za náklady, ktoré vzniknú EIF v dôsledku vykonávania Činnosti holdingového fondu, bude mať EIF  nárok na náhradu nákladov Holdingového fondu voči SPV určenú v Zmluve o holdingovom fonde v súlade s článkom 43 ods. 4 Implementačného nariadenia. EIF však nevzniká žiadny nárok na peňažné plnenie podľa tejto zmluvy.  
5.4	Riadiaci orgán týmto berie na vedomie a súhlasí, že splnenie povinností EIF v zmysle článku 5.1 je podmienené tým, že Slovenská republika (konajúc prostredníctvom Ministerstva financií) zabezpečí, že SZRB bude vykonávať svoje práva spoločníka v SPV v súlade s podmienkami Rámcovej zmluvy a bude spolupracovať s EIF ako je požadované.
5.5	V prípade, ak Úvodný grant nebude prevedený na Tranzičný účet JEREMIE do 30. mája 2009 v súlade s článkom 3.1:
(i)	Strany sú povinné bez zbytočného odkladu začať konzultácie za účelom určenia primeraných krokov potrebných na implementáciu tejto Zmluvy a plnenie ich záväzkov. Takéto konzultácie musia byť ukončené do 30 dní od 30. mája 2009;
(ii)	EIF je oprávnený požadovať a Riadiaci orgán je povinný, spoločne a nerozdielne s ostatnými Riadiacimi orgánmi, ktoré uzatvorili obdobné Zmluvy o financovaní s EIF, zaplatiť EIF akékoľvek relevantné Náklady holdingového fondu (Úvodné náklady). Pre odstránenie pochybností, takéto Úvodné náklady zahŕňajú náklady stanovené v článku 4.10 písm. a) Rámcovej zmluvy, ako aj akékoľvek čiastky dlžné EIF počas obdobia od uzatvorenia tejto Zmluvy;
(iii)	Riadiaci orgán je povinný uhradiť Úvodné náklady na základe požiadavky EIF po skončení konzultačného obdobia podľa bodu 5.5(i) vyššie, pokiaľ medzičasom nebol Úvodný grant vložený Riadiacim orgánom na Tranzičný účet JEREMIE v súlade s touto Zmluvou; v takom prípade vyúčtuje EIF Úvodné náklady SPV v súlade s ustanoveniami Zmluvy o holdingovom fonde upravujúcimi náhradu Nákladov holdingového fondu.
6.	Investičná stratégia  
6.1	EIF je povinný vykonávať Činnosť holdingového fondu v súlade s Investičnou stratégiou, ktorá musí spĺňať nasledovné podmienky:
(i)	Investičná stratégia musí definovať všeobecnú stratégiu a nástroje, ktoré má využívať správa Holdingového fondu JEREMIE.
(ii)	Investičná stratégia musí byť vypracovaná v súlade s podmienkami Predpisov EÚ o štrukturálnych fondoch, Implementačným nariadením a Zakladateľskou dokumentáciou a musí vychádzať z Národného strategického referenčného rámca Slovenskej republiky a z Operačných programov a Programových manuálov a z Investičnej stratégie, ktorá predstavuje Prílohu 6 Zmlúv o financovaní.. V rozsahu, ktorý nie je upravený v Zakladateľskej dokumentácii a v Zmluvách o financovaní, musí Investičná stratégia určovať podrobnosti činnosti, ktorá má byť vykonaná v súvislosti so zrušením SPV po uplynutí programového obdobia JEREMIE v súlade s úpravou v Predpisoch EÚ o štrukturálnych fondoch, a ďalšie použitie prostriedkov Holdingového fondu JEREMIE, ktoré budú v danom momente existovať.  
(iii)	Úvodnú Investičnú stratégiu na obdobie rokov 2009 až 2015 vypracuje EIF po konzultácii s Ministerstvom financií v súlade so zásadami uvedenými v tejto zmluve a v Rámcovej zmluve a na základe GAP analýzy. Prvý koncept úvodnej Investičnej stratégie predloží EIF Investičnej rade do [troch mesiacov] od dátumu účinnosti Rámcovej zmluvy a úvodná Investičná stratégia musí byť schválená do jedného mesiaca od jej predloženia. Nevyhnutné zmeny týkajúce sa Investičnej stratégie tvoriacej Prílohu 6 Zmlúv o financovaní, ktoré sú výsledkom zmien Investičnej stratégie holdingového fondu, môžu byť uskutočnené iba so súhlasom Riadiaceho orgánu.
6.2	EIF bude, po konzultácii s MF SR a Riadiacimi orgánmi, prehodnocovať Investičnú stratégiu raz ročne so zohľadnením historickej výkonnosti a vplyvu Iniciatívy JEREMIE na slovenské hospodárstvo, zmenu východiskových právnych predpisov pre JEREMIE (vrátane (avšak nie výlučne) zmien Predpisov EÚ o štrukturálnych fondoch a Implementačného nariadenia) a odporučení poskytnutých Investičnou radou. EIF predloží koncept prehodnotenej Investičnej stratégie Investičnej rade na schválenie do 15. októbra každého kalendárneho roka (po prvý krát do 15. októbra 2010) a prehodnotená Investičná stratégia musí byť schválená Investičnou radou do 15. decembra daného roka.   
6.3	EIF je povinný brať do úvahy zoznam kvantitatívne merateľných indikátorov naviazaných na Operačný program a Programový manuál.
7.	Iné záväzky strán 
7.1	Riadiaci orgán sa v prospech EIF zaväzuje, že:
(a)	pri plnení svojich povinností a vykonávaní svojich práv podľa tejto Zmluvy bude konať v súlade s Rámcovou zmluvou;
(b)	poskytne všetky potrebné informácie a pomoc v súlade s odôvodnenými požiadavkami EIF, aby umožnil EIF vykonávať Činnosť holdingového fondu v súlade s podmienkami tejto Zmluvy;
(c)	bude bez zbytočného odkladu vykonávať potrebné zisťovania na zabezpečenie súladu s predpismi EÚ ohľadom štátnej pomoci a bude vykonávať všetky notifikácie voči Európskej komisii ohľadom Operácií vo vzťahu ku ktorým sa takéto notifikácie vyžadujú v zmysle predpisov EÚ ohľadom štátnej pomoci; a   
(d)	bude dodržiavať všetky svoje povinnosti v zmysle Predpisov EÚ o štrukturálnych fondoch, nezávisle a bez ohľadu na podporu EIF ohľadom osobitných úloh, ako je uvedené v tejto Zmluve.     
7.2	EIF sa zaväzuje bez zbytočného odkladu informovať Riadiaci orgán potom ako boli prostriedky Grantu použité na zvýšenie základného imania SPV. EIF sa zaväzuje zabezpečiť, aby SPV poskytla Riadiacemu orgánu informácie, ktoré sú vymedzené v Prílohe 4 a ktoré sú potrebné na účely oznamovania alebo monitorovania povinností Riadiaceho orgánu podľa Predpisov EÚ o štrukturálnych fondoch a Implementačných predpisov.     
8.	Zodpovednosť
8.1	EIF je povinný implementovať primerané vnútorné pravidlá, aby zabezpečil, že Činnosť holdingového fondu je vykonávaná v súlade s touto Zmluvou.  
8.2	Vzhľadom na špecifické strategické ciele, z ktorých JEREMIE vychádza EIF nebude za žiadnych okolností zodpovedný za výkonnosť ani za finančné výsledky Holdingového fondu JEREMIE ani žiadnej Operácie, ani za porušenie povinnosti Riadiaceho orgánu dodržiavať príslušné Predpisy EÚ o štrukturálnych fondoch alebo iné aplikovateľné Komunitárne predpisy.     
8.3	Akákoľvek zodpovednosť EIF za škodu spojená s jeho vlastným vykonávaním Činnosti holdingového fondu je obmedzená na prípady úmyselného konania a hrubej nedbanlivosti. EIF nebude zodpovedný voči Riadiacemu orgánu za nepriamu škodu ani za ušlý zisk.   
8.4	Zodpovednosť EIF v súvislosti s touto Zmluvou je ďalej vylúčená, pokiaľ bude úkon EIF predstavovať plnenie jeho povinností tak, ako sú stanovené v tejto Zmluve alebo bude vychádzať z informácií získaných od Riadiaceho orgánu, pričom však EIF neprijíma žiadnu povinnosť nezávisle overovať presnosť, relevantnosť alebo úplnosť týchto informácií.    
8.5	Riadiaci orgán týmto dáva sľub odškodnenia podľa §725 Obchodného zákonníka a zaväzuje sa nahradiť EIF preukázanú škodu alebo náklady, ktoré mu vzniknú v dôsledku uplatnenia nároku tretej osoby voči EIF v súvislosti s plnením povinností zo strany EIF podľa tejto zmluvy. Táto povinnosť náhrady škody existuje iba v prípade, ak náklady, výdavky alebo škoda nevznikla EIF v dôsledku úmyselného konania alebo hrubo nedbanlivých úkonov zo strany EIF a ak sa bude EIF dôsledne brániť voči takýmto nárokom. Pre účely sľubu odškodnenia Riadiaci orgán potvrdzuje, že požiadal EIF o vykonanie Činnosti Holdingového fondu a ďalších činností uvedených v tejto Zmluve bez toho, aby bol EIF zo zákona povinný tieto činnosti vykonať. Riadiaci orgán nebude zodpovedný voči EIF za nepriamu škodu ani ušlý zisk.  
9.	Dátum účinnosti; Ukončenie
9.1	Táto Zmluva sa stane účinnou dátumom jej podpisu Riadiacim orgánom a EIF a je uzatvorená na obdobie do 31. decembra 2015.    
9.2	Počas trvania tejto Zmluvy ju môže ktorákoľvek zo strán vypovedať s okamžitou účinnosťou kvôli podstatnému porušeniu zmluvy druhou stranou (ďalej ako Dôvodná výpoveď). Riadiaci orgán môže dať Dôvodnú výpoveď v prípade, ak EIF nedodrží ktorúkoľvek zo svojich podstatných povinností podľa tejto Zmluvy alebo stratégie definované v Investičnej stratégii, pokiaľ Riadiaci orgán poslal EIF upozornenie na toto porušenie a EIF toto porušenie neodstráni do šesťdesiatich dní odo dňa prijatia upozornenia. Dôvodná výpoveď zo strany Riadiaceho orgánu môže byť daná len s predchádzajúcim písomným súhlasom Ministerstva financií. EIF môže dať Dôvodnú výpoveď v prípade, ak Riadiaci orgán nedodrží ktorúkoľvek zo svojich podstatných povinností podľa tejto Zmluvy, za podmienky, že EIF odoslal Riadiacemu orgánu upozornenie na toto porušenie a Riadiaci orgán toto porušenie neodstráni do šesťdesiatich dní odo dňa prijatia upozornenia. Pre odstránenie pochybností, v prípade, že Riadiaci orgán poruší svoju podstatnú povinnosť podľa článku 3.1 tejto Zmluvy, EIF môže dať Dôvodnú výpoveď v súlade s touto Zmluvou, za podmienky uskutočnenia konzultácie v zmysle článku 5.5 tejto Zmluvy.
9.3	Pokiaľ bola Rámcová zmluva platne ukončená z akéhokoľvek dôvodu, toto spôsobí automatické ukončenie tejto Zmluvy k dátumu účinnosti ukončenia Rámcovej zmluvy.   
9.4	V prípade ukončenia tejto Zmluvy v súlade s článkom 9.2 alebo článkom 9.3, EIF bude oprávnený ukončiť plnenie Činnosti holdingového fondu k dátumu účinnosti tohto ukončenia.   
9.5	Ukončenie tejto Zmluvy nemá žiadnym spôsobom účinok na platnosť prevodov prostriedkov Grantov na SPV vykonaných pred takýmto ukončením alebo na status EIF ako spoločníka v SPV. 
9.6	Pre účely § 585 Obchodného zákonníka, Riadiaci orgán potvrdzuje, že prevod Obchodného podielu EIF na Slovenskú republiku alebo SZRB podľa princípov stanovených v Rámcovej zmluve po jej uplynutí alebo ukončení, bude predstavovať úplné a konečné splnenie povinností EIF voči Riadiacemu orgánu v zmysle uvedeného ustanovenia.    
9.7	Pokiaľ v čase ukončenia tejto Zmluvy sú akékoľvek prostriedky Grantu stále uložené na Tranzičnom účte JEREMIE, takéto prostriedky je EIF povinný vrátiť bez zbytočného odkladu Riadiacemu orgánu, spolu s úrokom na nich naakumulovaným.      
10.	Rozhodné právo; Riešenie sporov
10.1	Táto Zmluva sa riadi a vykladá v súlade s právnym poriadkom Slovenskej republiky, s vylúčením kolíznych noriem.    
10.2	Táto Zmluva sa uzatvára ako nepomenovaná zmluva podľa § 269 ods. 2 Obchodného zákonníka. V súvislosti s konaním EIF ako komisionára v prospech Riadiaceho orgánu sa uplatnia princípy ustanovení § 577 až 590 Obchodného zákonníka, avšak iba v rozsahu, v ktorom nie sú v rozpore s ustanoveniami tejto Zmluvy. Strany sa dohodli, že použitie akéhokoľvek ustanovenia práva Slovenskej republiky, ktoré nemá výlučne kogentnú povahu, sa výslovne vylučuje v rozsahu, v akom by mohlo zmeniť význam alebo účel ktoréhokoľvek ustanovenia tejto Zmluvy.      
10.3	Strany sú povinné vynaložiť svoje maximálne úsilie, aby akýkoľvek spor, ktorý vznikne v súvislosti s touto Zmluvou, urovnali mimosúdne. Akýkoľvek spor, ktorý vznikne v súvislosti s touto Zmluvou, vrátane sporu o jej existenciu, však s konečnou platnosťou a s vylúčením bežných súdov urovnajú v rozhodcovskom konaní v súlade s Rozhodcovskými pravidlami Medzinárodnej obchodnej komory (ďalej ako Pravidlá) traja rozhodcovia, ktorí budú vymenovaní v súlade s Pravidlami. Jazykom rozhodcovského konania bude anglický jazyk a miestom rozhodcovského konania bude Brusel, Belgicko. Rozhodcovské konanie ohľadne akéhokoľvek sporu podľa tejto Zmluvy môže byť konsolidované s akýmkoľvek konaním súvisiacim s akýmikoľvek spormi vzniknutými podľa Rámcovej zmluvy.
11.	Záverečné ustanovenia
11.1	Akékoľvek oznámenie alebo komunikácia od jednej strany voči druhej strane bude písomná a bude doručená doporučenou poštou alebo faxom (s potvrdením doručenia) na nasledovné adresy: 
	Pre Riadiaci orgán:
[*]

Pre EIF:
European Investment Fund
Do pozornosti: Projektový manažér JEREMIE Holding Fund Slovak Republic
96, boulevard Konrad Adenauer 
L-2968 Luxemburg
Luxembursko
Faxové číslo: +352 42 66 88 280
	Ktorákoľvek strana je povinná informovať príslušnú druhú stranu bez zbytočného odkladu o akejkoľvek zmene horeuvedených kontaktných údajov. Do doručenia oznámenia o takýchto zmenách môže strana platne posielať oznámenia na poslednú adresu, ktorá jej bola platne oznámená.     
11.2	Táto Zmluva a každý v nej uvedený dokument predstavujú celú dohodu Strán týkajúcu sa predmetu tejto Zmluvy a nahrádzajú akúkoľvek predchádzajúcu písomnú alebo ústnu dohodu medzi Stranami.
11.3	Túto Zmluvu je možné meniť iba písomne, pričom každá takáto zmena nadobudne účinnosť po jej podpísaní oboma Stranami.
11.4	Ak sa ustanovenie tejto Zmluvy stane alebo sa bude považovať za neplatné alebo nevykonateľné, nebude to mať vplyv na platnosť a vykonateľnosť zostávajúcich ustanovení tejto Zmluvy. Bude sa mať za to, že neplatné alebo nevykonateľné ustanovenie sa nahradilo platným a vykonateľným ustanovením, ktoré v maximálnej možnej miere predstavuje zámer Strán pri uzavieraní neplatného alebo nevykonateľného ustanovenia.
11.5	Strany sú povinné rokovať v dobrej viere a podpísať všetky zmeny ustanovení tejto Zmluvy, ktoré budú nevyhnutné alebo žiaduce v prípade získania implementačného usmernenia zo strany Komisie, zmeny Predpisov EÚ o štrukturálnych fondoch, Implementačných pravidiel, Zakladateľskej dokumentácie alebo právnych predpisov, nariadení alebo správnych aktov Slovenskej republiky.
11.6	Táto Zmluva bola podpísaná v 3 vyhotoveniach v anglickom a slovenskom jazyku, z ktorých každé predstavuje autentický originál tohto dokumentu. V prípade nezrovnalostí je rozhodujúca verzia v anglickom jazyku. 
	
Príloha 1	
Zadanie a Obchodný plán
1.	Ohľadom každej Operácie bude Zadanie pripravené EIF a bude základom pre ktorýkoľvek Obchodný plán predložený Finančnými sprostredkovateľmi v súlade s touto Prílohou.  
2.	Každé Zadanie musí :
(i)	byť formulované v súlade s podmienkami Predpisov EÚ o štrukturálnych fondoch a na základe Operačného programu a Programového manuálu;
(ii)	odzrkadľovať a byť v súlade s výberovými kritériami schválenými Monitorovacím výborom Operačného programu; a
(iii)	obsahovať časť zaoberajúcu sa prvotným nevyčerpávajúcim zhodnotením akýchkoľvek otázok štátnej pomoci.
3.	Ohľadom každej Operácie musia byť Finančnými sprostredkovateľmi predložené Obchodné plány, na základe ktorých predloží EIF Investičnej rade žiadosť o posúdenie.      
4.	Každý Finančný sprostredkovateľ bude povinný pripraviť svoj Obchodný plán v súlade s príslušným Zadaním. V každom prípade musí Obchodný plán obsahovať nasledujúce prvky:   
(a)	cieľový trh podnikateľov a kritériá, pravidlá a podmienky na ich financovanie;
(b)	operačný rozpočet Nástroja finančného inžinierstva;
(c)	vlastníctvo Nástroja finančného inžinierstva;
(d)	spolufinancujúcich partnerov alebo spoločníkov a podmienky ich účasti na Nástroji finančného inžinierstva;
(e)	stanovy, alebo ak tieto nie sú k dispozícii, iné vnútorné pravidlá Nástroja finančného inžinierstva;
(f)	ustanovenia o profesionalite, kvalifikovanosti a nezávislosti manažmentu;
(g)	odôvodnenie pre a zamýšľané použitie príspevku zo Štrukturálnych fondov EÚ;
(h)	pravidlá pre Nástroj finančného inžinierstva ohľadom ukončenia investovania v podnikoch;
(i)	ustanovenia o zrušení Nástroja finančného inžinierstva, vrátane opätovného využitia zdrojov vrátených Nástroju finančného inžinierstva z investícií alebo ktoré zvýšili potom ako boli splnené všetky záruky viažuce sa k príspevku z Operačného programu. 
	
Príloha 2	
Princípy výberu Finančných  sprostredkovateľov; Podmienky Operačných zmlúv 
1.	Výber Finančných sprostredkovateľov bude vykonávať EIF (konajúc v mene SPV v súlade s podmienkami Zmluvy o holdingovom fonde) v súlade s Investičnou stratégiou a s príslušnými rozhodnutiami Investičnej rady.  
2.	Každá Operačná zmluva musí byť uzavretá v súlade s Predpismi EÚ o štrukturálnych fondoch a Implementačnými predpismi a v každom prípade musí obsahovať nasledovné podmienky:
(a)	investičnú stratégiu a plánovanie;
(b)	monitoring implementácie podľa stanovených pravidiel;
(c)	ukončenie účasti (exit) príspevku z operačného programu z Nástroja finančného inžinierstva;
(d)	ustanovenia o zrušení Nástroja finančného inžinierstva, vrátane opätovného využitia zdrojov vrátených Nástroju finančného inžinierstva z investícií alebo ktoré zvýšili potom ako boli splnené všetky záruky viažuce sa k príspevku z Operačného programu
(e)	povinnosť Finančného sprostredkovateľa uskutočňovať ciele stanovené v Operačnej zmluve;
(f)	špecifikácia akýchkoľvek vedľajších aktivít, ktoré majú byť implementované Finančným sprostredkovateľom, zameraných na zvýšenie povedomia verejnosti o dostupnosti nástrojov finančného inžinierstva;
(g)	postup ohľadom revízie Obchodného plánu dohodnutej pre Operáciu;
(h)	podmienky pravidelného podávania správ Finančným sprostredkovateľom voči SPV v štandardizovanej forme a rozsahu;
(i)	podmienky a postupy pre predloženie ročných účtovných výkazov Operácie Finančnému sprostredkovateľovi a procesy auditovania, ktoré musí Finančný sprostredkovateľ dodržať pre Operáciu;
(j)	výšku nákladov na riadenie a spôsob odmeňovania (performance incentives) pre Finančného sprostredkovateľa v súlade s Implementačnými pravidlami;
(k)	ochranu investora v súlade s obchodnými zvyklosťami a ustanovenia o zodpovednosti za porušenie Operačnej zmluvy. 
3.	Operačná zmluva musí stanoviť povinnosť Finančného sprostredkovateľa zabezpečiť v investičnej zmluve medzi Finančným sprostredkovateľom a jednotlivými SME financovanými z Operácie, že:
(a)	takéto SME budú uchovávať záznamy o investícií alebo iných finančných príspevkoch urobených Finančným sprostredkovateľom najmenej za obdobie uvedené v článku 90(1) Nariadenia 1083;
(b)	Finančný sprostredkovateľ je povinný prostredníctvom rokovaní alebo súdnou cestou dôsledne vymáhať svoje pohľadávky voči SME;
(c)	zástupcovia Slovenskej republiky (t.j. orgány, ktoré sú v zmysle Nariadenia 1083 príslušné podieľať sa na implementácii Operačných programov), Komisie a EIF majú mať prístup do priestorov a k dokumentom takýchto SME na účely zabezpečenia zákonnosti a pravidelnosti financovania z Operácie;
(d)	toto financovanie pochádza čiastočne zo Štrukturálnych fondov EÚ;
(e)	takéto SME nesmú uskutočniť žiadny úkon alebo rozhodnutie v rozpore s právom EÚ a Slovenskej republiky, najmä s predpismi upravujúcimi hospodársku súťaž.
	Pre odstránenie pochybností, a ako je to uvedené v článku 5.1(d), EIF je povinný monitorovať súlad s  Operačnými zmluvami a prijímať opatrenia, ak je to potrebné v súlade s príslušnou Operačnou zmluvou. EIF nenesie zodpovednosť za škodu voči Riadiacemu orgánu za akékoľvek porušenia povinností v zmysle Operačných zmlúv Finančnými sprostredkovateľmi.    	
4.	V súlade s článkom 78, ods. 7 Nariadenia 1083, zdroje vrátené alebo zvyšujúce z Operácií sa musia zhromažďovať na účtoch SPV a musia byť opätovne investované v prospech SME v súlade so Zakladateľskými dokumentmi. 

Príloha 3	
Monitorovanie
1.	Monitorovanie znamená proces zbierania a analýzy finančných a nefinančných informácií na pravidelnej báze s cieľom merať postup Iniciatívy JEREMIE voči Investičnej stratégií a súlad s právnym a zmluvným rámcom (ďalej ako Monitorovanie) 
2.	Monitorovanie má poskytnúť orgánom zodpovedným za Operačný program, najmä Riadiacemu orgánu, primerané uistenie, že:
(a)	implementácia Iniciatívy JEREMIE: 
(i)	je v súlade s príslušnými právnymi predpismi, najmä s Predpismi EÚ o štrukturálnych fondoch;
(ii)	obsahuje, kde je to aplikovateľné, potrebné opatrenia na získanie príslušných informácií podľa predpisov ohľadom štátnej pomoci.
(b)	ciele stanovené v Iniciatíve JEREMIE sú uskutočňované.
3.	Monitorovanie plnenia Činnosti holdingového fondu zo strany EIF bude vykonávať Ministerstvo financií, Riadiace orgány a Investičná rada. EIF poskytne všetku zodpovedajúcu súčinnosť vyžadovanú Ministerstvom financií na vykonávanie takejto aktivity.    
4.	Ministerstvo financií a Riadiaci orgán sú povinné sa dohodnúť na spôsobe, ktorým Ministerstvo financií bude oznamovať Riadiacemu orgánu informácie získané prostredníctvom Monitorovania, ktoré sú potrebné pre Riadiaci orgán, aby bol v súlade príslušnými predpismi, najmä Predpismi EÚ o štrukturálnych fondoch.    
5.	EIF je povinný zabezpečiť, aby Operačné zmluvy obsahovali nevyhnutné ustanovenia, ktoré umožnia SPV zhromažďovať príslušné informácie od Finančných sprostredkovateľov na zabezpečenie dostatočného monitorovania Operácií, vrátane príslušných informácií, ktoré sa budú zhromažďovať od SME prijímajúcich podporu na základe JEREMIE.  
6.	EIF je povinný vykonávať s náležitou pozornosťou a starostlivosťou práva na Monitorovanie, ktoré SPV získala na základe Operačných zmlúv, v mene SPV ako súčasť Činnosti holdingového fondu. EIF je povinný premietnuť informácie zhromaždené prostredníctvom tohto Monitorovania do správ, ktoré je povinný predkladať podľa tejto Zmluvy.
7.	Bez obmedzenia predchádzajúcich ustanovení tejto Prílohy 3, EIF je pri výkone práv SPV na Monitorovanie povinný bez zbytočného odkladu oznámiť Investičnej rade akékoľvek zmeny, ku ktorým došlo na úrovni Finančného sprostredkovateľa za predpokladu, že EIF považuje tieto zmeny za také zmeny, ktoré by mali vplyv na dopady Operácie v kontexte štátnej pomoci. Touto oznamovacou povinnosťou EIF nie je dotknutá všeobecná povinnosť Riadiaceho orgánu dodržiavať príslušné pravidlá EÚ o štátnej pomoci. 
8.	Do šiestich mesiacov od podpisu tejto Zmluvy je EIF povinný Investičnej rade oznámiť podrobnosti nástrojov a postupov Monitorovania použitých EIF.         
	
Príloha 4	
Podávanie správ
1.	EIF je povinný vypracovať za každý kalendárny rok (po prvý krát do 31. marca 2010) výročnú správu o postupe (ďalej ako Výročná správa o postupe), ktorá bude obsahovať podrobnú analýzu Činnosti holdingového fondu vykonanej počas predchádzajúceho kalendárneho roka, analýzu postupu implementácie Investičnej stratégie a podrobné informácie o postupe Operácií.  
2.	Vo Výročnej správe o postupe by mali byť uvedené informácie týkajúce sa Operácií a Holdingového fondu JEREMIE, ktoré sú nevyhnutné na splnenie povinností Slovenskej republiky podávať správy Komisii v súlade s Implementačným nariadením.  
3.	Výročná správa o postupe musí byť v anglickom jazyku. 
4.	EIF predkladá Výročnú správu o postupe Investičnej rade na posúdenie a pripomienkovanie do 31. marca každého kalendárneho roka.  
5.	EIF vypracuje Polročnú správu o postupe (ďalej ako Polročná správa o postupe) v anglickom jazyku, vrátane analýzy postupu implementácie Investičnej stratégie a podrobných informácií o postupe Operácií. EIF predkladá Polročnú správu o postupe Investičnej rade na posúdenie a pripomienkovanie do 30. septembra každého kalendárneho roka.   
6.	Do šiestich mesiacov od podpisu tejto Zmluvy je EIF povinný Investičnej rade oznámiť podrobnosti postupov podávania správ aplikovaných v rámci systému monitorovania Holdingového fondu JEREMIE.    
Príloha 5	
Audit
1.	EIF bude viesť Činnosť Holdingového fondu tak, že Riadiaci orgán a Orgán auditu budú mať právo vyslať zástupcov príslušného orgánu alebo jeho riadne oprávnených zástupcov, aby vykonali akýkoľvek audit, ktorý považujú za potrebný s ohľadom na Granty pre SPV a taktiež nižšie na úrovni podporovaného podniku. EIF zabezpečí, že toto ustanovenie bude taktiež zahrnuté do Operačných zmlúv.    
2.	EIF je povinný dodržiavať nasledujúce požiadavky na audit:
•	SPV je povinná urobiť vhodné opatrenia voči Finančným sprostredkovateľom, aby umožnila Komisii, EIF a ich oprávneným zástupcom, Európskemu dvoru audítorov a všetkým ostatným inštitúciám Spoločenstva alebo orgánom Spoločenstva, ktoré sú oprávnené overovať použitie Grantov, aby mali prístup k informáciám, ktoré umožňujú splnenie ich povinností.    
•	V tomto ohľade musia Operačné zmluvy obsahovať primerané ustanovenia a musia zabezpečiť, že primerané ustanovenia budú zahrnuté v akýchkoľvek následných zmluvách zabezpečujúcich podporu pre podniky v rámci JEREMIE.      
•	EIF je povinný zabezpečiť aby Operačné zmluvy poskytovali EIF právo vykonávať monitorovacie návštevy u Finančných sprostredkovateľov a u podnikov dostávajúcich podporu od Holdingového fondu JEREMIE.   
3.	EIF je povinný zabezpečiť, aby každá strana zahrnutá v Operácii bola povinná uschovávať príslušnú dokumentáciu pre kontrolné účely:   
•	po dobu troch rokov od skončenia Operačného programu v súlade s článkom 89(3) Nariadenia 1083;
•	po dobu troch rokov od čiastočného skončenia Operácie v rámci čiastočného skončenia Operačného programu v súlade s článkom 88 Nariadenia 1083.
	V každom prípade, potvrdenia o výdavkoch vo forme prijatých faktúr a dôkaz o zaplatení za tovary a služby podnikom sa vyžadujú iba ako súčasť audítorskej činnosti na odôvodnenie finančnej pomoci zo Štrukturálnych fondov, kde kapitál, pôžička alebo záruka ponúknutá SME je podmienená určitými výdavkami na špecifické tovary a služby.   
	Horeuvedené pravidlá nemajú vplyv na pravidlá dodržiavané Slovenskou republikou za účelom zabezpečenia súladu s pravidlami o štátnej pomoci.  
Príloha 6	
Investičná stratégia
	Príslušná príloha bude predmetom negociácií v zmysle úlohy C.3 návrhu uznesenia vlády SR.
	
Podpisy

34763-00008 BT:313538.23 | | 11. decembra 2008